Qonunchilar: Suriyalik qochqinlarga yordam berishimiz kerak
AQShda har ikki partiya qonunchilari bu masalada yakdil. Obama Suriyadagi mojaroga agressiv yondashsa ham foydadan xoli bo'lmaydi, deydi ular.
Senat Tashqi aloqalar qo'mitasi raisi Bob Korkerning aytishicha, AQSh suriyalik qochqinlar taqdiriga befarq qarab tura olmaydi. "Boshqa bir davlatdagi halokatni ko'rmaganga olish katta xatodir. Suriyada bugun ro'y berayotgan voqealar 2015-yilda bo'lishi mumkin emas. 1015-yilda bo'lsa mayli ekan, lekin 2015-yilda emas", - deydi Bob Korker. Aksariyat respublikachilar kabi Korkerning ishonchi komil - Obama ma'muriyati indamay turib, tanazzulni yanada alanga oldirayapti. Ayrim demokratlar fikricha ham, Amerika Suriyadagi mojaroga agressiv, keskin yondashsa, foydadan xoli bo'lmaydi. Demokrat senator Patrik Leyxining aytishicha, asosiy g'alamis - Suriya rahbari Bashar al-Assad. Leyxi Prezident Obamaning 10 ming suriyalik qochqinga panoh berish rejasini olqishlayapti. "Yevropa dadil harakat qilib, qochqinlarga yordam berdi. Biz ham shu yo'lni tutishimiz kerak. Qochqinlarni qabul qilishimiz lozim", - deydi Leyxi. Demokrat Tin Keyn ham Obamaning tashabbusidan mamnun. "Livan milliondan oshiq odamni, Turkiya 2 milliondan ziyod qochqinni, Iordaniya million suriyalikni bag'riga oldi. Bularning oldida biz ko'proq ish qilsak ham arziydi", - deydi Keyn. Senator Korkerning aytishicha, Prezident Obama, albatta, suriyalik qochoqlar sonini belgilashda muhim rol o'ynaydi, lekin Kongressning ham o'rni salmoqli. Ayniqsa, bu chora uchun zarur moliyani tasdiqlashga kelganda.